**N-a fost să fie!**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

N-a fost totuși să fie s-ajungem la soroc

Am fost o turmă mică lipsită de noroc.

Ne-a fost ursita tristă, haină și deșartă

Nicicând n-am fost stăpâni pe glie și pe soartă.

Am tot visat o zi cu zori de bucurie

Dar pentru neamul nostru poate n-a fost să fie.

Pe trupul țării frânt în voia fărdelegii

S-au tot bătut de veacuri imperii ca berbecii.

Mereu chemați la oaste cu suliți sub grumaz

Noi n-am avut vreodată nici pace nici răgaz

Că ne dărâmă vatra și Domnului lăcaşul,

Că vânturi ne asmute în clopote vrăjmaşul

Că se tot sapă gropi la rădăcina viţei

Şi umblă câinii slobozi pe plaiul mioriţei,

Că râurile țării spre Dunăre și Mare

Sunt pline pân’ la maluri cu lacrime de sare.

C-am fost jertfiți ca mieii și când nu ne-am supus

Am tot plătit cu sânge și-n est și în apus.

Că am schimbat stăpânii și l-am vândut pe frate

Că n-am știut vreodată ce-i sfânta libertate.